སཾ་བོད་སུམ་གྱི་མཚན་བྱང་སུམ་འབིད་ཅན་ཡང་མཇལ་རྒྱུ་ཡོད་པ་ཞིག་ཡིན།དེ་རིགས་ཀྱི་གནའ་དཔེ་ནི་རྒྱ་ནག་གི་ཡུལ་དུ་བཞེངས་པ་ཞིག་ཡིན།དཔེར་ན་འཕགས་པ་བདེན་པའི་མདོའི་མཚན་བྱང་འདི་ལྟ་བུ་སཾ་བོད་རྒྱ་གསུམ་གྱི་མཚན་བྱང་སུམ་འབིད་ཅན་ཀྱི་གྲས་ཤ་སྟག་ཡིན།གཉིས་པ་མཚན་བྱང་ཤར་སྦྱར་མ་ནི་སཾ་སྐྲྀཏ་དང་བོད་སྐད་གཉིས་ཀྱི་ཐོག་ནས་མཚན་བྱང་གསོལ་ཡོད་པ་དེ་ལ་ཤན་སྦྱར་མ་ཞེས་ཟེར།དཔེར་ན་སློབ་དཔོན་དབྱིག་གཉེན་གྱིས་མཛད་པའི་མངོན་པ་མཛོད་ཀྱི་ཚིགས་ལེའུར་བཅད་པ་དེ་ལ་རྒྱ་གར་སྐད་དུ།ཨདྷིདྷརྨ་ཀོཥཀཱརིག་དང་།བོད་སྐད་དུ་ཆོས་མངོན་པ་མཛོད་ཀྱི་ཚིག་ལེའུར་བཅད་པ་ཞེས་པ་ལྟ་བུ་ཡིན།གསུམ་པ་དཀྱུས་མ་ལན་གཅིག་ནི་དུས་རྒྱུན་ང་ཚོ་བོད་ཀྱི་གནའ་དཔེ་ལ་རྒྱུས་མངའ་ལོན་པའི་སྐྱེ་བོ་ཞིག་ཡིན་ཚེ་དཀའ་བའི་གནས་ཤིག་མ་ཡིན་ཏེ།བོད་ཀྱི་སྐད་ཁོ་ནའི་སྟེང་ནས་མཚན་བྱང་གསོལ་ཡོད་པ་སྟེ་རྟེན་འབྲེལ་བསྟོད་པ་སོགས་བརྗོད་ཀྱིས་མི་ལངས་བས་སོ།འོ་ན་གོང་དུ་བརྗོད་པ་ལྟར་མཚན་བྱང་སུམ་འབིད་ཅན་དང་ཤར་སྦྱར་མ་སོགས་བྲིས་དགོས་དོན་གང་ཡིན་ནམ་ཞེས་ན།གསུང་རབ་རིག་པའི་གཞུང་ལས་བརྗོད་ན་གསུང་རབ་ཀྱི་གཞུ་ཁུངས་བརྗོད་པ་ཞིག་ཡིན་པས་དེའི་ཐད་ནས་ཞུས་ན་གཞུང་དེའི་ཁུངས་ཡང་དག་པར་བརྗོད་པའི་དགོས་པ་དང་མཛད་པ་པོ་རང་ཉིད་ཀྱི་ངོས་ནས་འཆད་ན་སྐད་གསུམ་མཁྱེན་པའི་འཇིག་རྟེན་མིག་དང་འདྲ་བའི་ལོ་ཙཱ་བ་ཆེན་པོའི་གོ་གནས་བཟུང་ཡོད་པའང་ཤུགས་ལ་རྟོགས་ཐུབ་པ་སྟེ།རྗེ་དགེ་འདུན་གྲུབ་ཀྱིས་བསྟན་བཅོས་ཀྱི་མཚན་སཾ་སྐྲྀ་ཏའི་སྐད་དུ་སྨོས་པ་ལ་ནི་གཞུང་ཁུངས་བཙུན་པར་བསྟན་པའི་དགོས་པ་ཡོད་པ་དེ་དུས་གསུམ་སངས་རྒྱས་ཐམས་ཅད་འཚང་རྒྱ་བའི་གནས་རྡོ་རྗེ་གདན་ཡིན།རྒྱ་གར་རིག་པའི་འབྱུང་གནས་ཏེ་རྒྱ་སྐད་སྨོས་པས།རྒྱ་གར་མར་འདུག་སྙམ་ནས་དངོས་པོ་ལ་བསྟན་བཅོས་དེ་ཙམ་ལས་མེད་ཀྱང་འབྱུང་ཁུངས་བཟང་བས་ཉན་བཤད་ལ་འཇུག་པ་སྟེ།དཔེར་ན་ཚོང་པ་ཀུན་ཀླུང་ཁམས་ཀྱི་ནས་ཡོད་བྱས་ནས་བྱུང་ས་བཟང་བས་འཚོང་ལ་འཇུག་པ་དང་འདྲའོ།རྒྱ་སྐད་མེད་ན་དངོས་པོ་ལ་བསྟན་བཅོས་ལེགས་ཀྱང་བོད་མའོ་སྙམ་ནས་ཉན་བཤད་ལ་མི་འཇུག་སྟེ།ཕུ་གསུམ་པའི་ནས་ཡོད་བྱས་ནས་དངོས་པོ་ལ་ནས་བཟང་ཡང་ངན་ནོ་སྙམ་ནས་ཚོང་ལ་མི་འཇུག་པ་བཞིན་ནོ།ཞེས་དང་རྒྱ་ནག་གི་མཁས་པ་ཅིས་ཤན་ལིནགྱིས་རྒྱ་གར་མི་རིགས་ནི་ཤེས་རིག་ལྡན་པའི་མི་རིགས་ཤིག་ཡིན་ཙང་གནའ་དུས་ངོ་མཚར་མཚར་སྡུག་གི་རིག་གནས་མཚན་ཉིད་རིག་པ།རང་བྱུང་གི་ཚན་རིག་སོགས་ཚང་མ་ཆུ་ཚད་མཐོན་པོ་ཞིག་གཏོད་ཡོད།དེས་འཛམ་གླིང་རིག་གནས་ལའང་ལེགས་སྐྱེས་ཆེན་པོ་ཕུལ་ཡོད་ཅེས་གསུངས་པས་ཀྱང་གོང་གི་མཚན་བྱང་སུམ་འབིད་ཅན་དང་ཤན་སྦྱར་པའི་གལ་ཆེའི་རང་བཞིན་སོགས་གང་ཡིན་དེ་དག་དཔེ་དོན་སྤེལ་མར་གསུངས་པས་ཀྱང་གོ་བ་གནད་དུ་འཁེལ།མཚན་བྱང་སུམ་འབིད་ཅན་དང་ཤན་སྦྱར་མ་ནི་དུས་ནམ་ཞིག་ལ་བོད་དུ་དར་བ་ཡིན་ནམ་ཞེ་ན་གསུང་རབ་སྨྲ་བ་དགེ་འདུག་ཆོས་འཕེན་གྱིས་དེ་ཡང་རང་རེ་རྣམས་ཀྱི་སུམ་རྐང་བྱ་བ་བྲི་བའི་སྲོལ་འདི་སྔོན་གྱི་ལོ་ཙཱ་བ་ཉི་ཟླ་འདྲ་བ་དེ་དག་གི་རིང་ནས་བཟུང་།དུས་ཕྱིས་ཀྱི་རིགས་རལ་དང་ཀློག་ཆེན།བུ་སྟོན།།རྗེ་ཡབ་སྲས་ལ་སོགས་པའི་བར་དུ་ནི་མེད།།དེ་ནས་རབ་བྱུང་བཅུ་གཅིག་པའི་ནང་ཙམ་ན།།གསུང་སའི་སྐུ་དྲག་ཆེན་པོ་རྣམས་ཀྱིས་འགོ་མཛད་པའི་སྒྲའི་ས་རིས་ཙམ་སྦྱངས་པའི་མཁས་པ་ཐམས་ཅད་ཀྱིས་རང་རང་གི་གླེགས་བམ་རྩིག་ངོས་དང་སྒོ་འགྲམ་སོགས་ཐམས་ཅད་དུ་སུམ་རྐང་མེད་པར་བྲི་བའི་སྲོལ་དེ་མཆེད།ཅེས་པ་སོགས་ལས་མཚན་བྱང་སུམ་འབིད་ཅན་དེ་རབ་བྱུང་བཅུ་གཅིག་སྟེ་དུས་རབསཔའི་ནང་དུ་བོད་ལ་དར་བ་རེད་ཅེས་གསུངས་པ་ལ་ཐུགས་ཤིན་ཏུ་མད་དོ།།